娛圈單打:古裝美人純天然 人到中年依然甜
現正播放的《逆天奇案2》,討論度一直不如第一輯那麼高,直到一對久違了的CP登場,即時勾起一代觀眾的回憶!他們就是梁小冰和陳嘉輝!劇中小冰歷盡坎坷,更以銀髮老妝示眾,令人驚喜!
夫妻檔上陣原來已非首次,今次已是第4次,不過,《逆》劇卻是小冰相隔26年重返TVB之作,真係想唔嘆句時光飛逝都唔得!想當年,小冰係大台一線花旦,在陳小春版《鹿鼎記》飾演全劇最靚的阿珂,即使女演員眾多,一樣獲讚古裝美貌說服力十足。
至於在《逆》劇中,小冰後來亦有還原靚樣,以真實模樣上陣,令人眼前一亮。54歲兼生過仔,依然見得人,天生麗質真係唔同啲!再睇吓家陣啲網紅後生女,個個倒模一樣,就知天然才是無價!
話時話,小冰係1990年港姐季軍,因為身材嬌小,在芸芸佳麗中並不顯眼。但在總決賽「錯有錯着」,表演時失手將帽子掉在台上,她臨危不亂,順勢坐下擺出「手托香腮」姿勢完成表演,獲得觀眾熱烈鼓掌。當年評判之一係周潤發,他大讚小冰有演藝潛質,外形十分適合古裝劇,心水佳麗正是她。得到發哥加持,最終小冰順利打入三甲,演出的劇集也是以古裝居多。
跟老公陳嘉輝結婚廿多年恩愛如昔,兩公婆亦不時放閃。不過,這對模範夫妻一路走來並非一帆風順,感情亦曾現暗湧。2012年,小冰被目擊「背夫翹仔」,緋聞對象係前有線主播王志海。小冰當時解釋,大家一齊學做戲,感情要好才會翹手行街,後來獲老公開腔力撐,婚姻危機終於安然度過。